b'\n_START_ARTICLE_\nAsemies (hahmo)\n_START_SECTION_\nLuominen\n_START_PARAGRAPH_\nAsemiehen loi alun perin Mattelin taiteilija Mark Taylor. Hahmon innoittajina toimivat espanjalaiset konkistadorit, joiden historia kiehtoi Tayloria. Mattel painotti Tayloria luomaan hahmon ymp\xc3\xa4rille teknologisen varustuksen pitk\xc3\xa4lti siit\xc3\xa4 syyst\xc3\xa4, ett\xc3\xa4 tyylillisesti vastaavien T\xc3\xa4htien sota -lelujen suosio oli yh\xc3\xa4 hyvin suuri. Taylor oli vastik\xc3\xa4\xc3\xa4n lukenut Piers Anthonyn tieteisromaanin Sos the Rope, jossa p\xc3\xa4\xc3\xa4hahmo kulki muinaisen ja mahtavan sivilisaation j\xc3\xa4lkeens\xc3\xa4 j\xc3\xa4tt\xc3\xa4m\xc3\xa4ss\xc3\xa4 maassa ker\xc3\xa4ten j\xc3\xa4ljell\xc3\xa4 olevaa teknologiaa k\xc3\xa4ytt\xc3\xb6\xc3\xb6ns\xc3\xa4. Sos the Ropen innoittamana my\xc3\xb6s Asemiehen hahmo sai vastaavanlaisen alkuper\xc3\xa4n, jonka mukaan hahmo oli muun muassa koonnut taisteluhaarniskansa ker\xc3\xa4\xc3\xa4mist\xc3\xa4\xc3\xa4n kadonneen sivilisaation teknologian j\xc3\xa4\xc3\xa4mist\xc3\xa4. _NEWLINE_Taylor loi Asemiehen ensimm\xc3\xa4isen kerran Mattelin Rob-N & the Space Hoods -lelusarjan hahmoksi, joka oli nimelt\xc3\xa4\xc3\xa4n Paladin. Mattel ei kuitenkaan koskaan vienyt sarjaa tuotantoasteelle, joten yhti\xc3\xb6 p\xc3\xa4\xc3\xa4tti ottaa hahmon k\xc3\xa4ytt\xc3\xb6\xc3\xb6ns\xc3\xa4 aloittaessaan Masters of the Universen vuonna 1982. Vuonna 2018 Taylor paljasti Masters of the Universe -teemaisessa Power-Con -tapahtumassa varhaisimpia luonnoksiaan hahmosta. Alkuper\xc3\xa4ist\xc3\xa4 Paladin-hahmoa ja Asemiehen lopullista versiota yhdistiv\xc3\xa4t muun muassa vihre\xc3\xa4 ja oranssi v\xc3\xa4ritys, kyp\xc3\xa4r\xc3\xa4 ja samantyylinen haarniska. Lis\xc3\xa4ksi hahmo oli pukeutunut turkisviittaan ja aseistautunut my\xc3\xb6hemmin my\xc3\xb6s Asemiehen k\xc3\xa4ytt\xc3\xb6\xc3\xb6n p\xc3\xa4\xc3\xa4tyneell\xc3\xa4 nuijalla, sek\xc3\xa4 futuristisella kiv\xc3\xa4\xc3\xa4rill\xc3\xa4. Kun Mattel p\xc3\xa4\xc3\xa4tti liitt\xc3\xa4\xc3\xa4 hahmon osaksi Masters of the Universea, Taylor muutti hahmon nimen ensin muotoon Arms Man, ja lopulta vakiintuneeseen nimeen Man-At-Arms._NEWLINE_Asemiehen alkuper\xc3\xa4inen toimintafiguuri koki ennen ilmestymist\xc3\xa4\xc3\xa4n viel\xc3\xa4 pieni\xc3\xa4 muutoksia muun muassa v\xc3\xa4rityksen, varusteiden ja ulkon\xc3\xa4\xc3\xb6n muotoseikkojen osalta. Toimintafiguuri oli kokonaisuudeltaan huomattavan paljon yksinkertaisempi, kuin Taylorin alkuper\xc3\xa4inen konseptiversio. Alkuper\xc3\xa4isell\xc3\xa4 toimintafiguurilla ei my\xc3\xb6sk\xc3\xa4\xc3\xa4n ollut hahmolle my\xc3\xb6hemmin ominaisiksi miellettyj\xc3\xa4 viiksi\xc3\xa4, jotka hahmo sai vasta vuoden 1983 animaatiosarjan He-Man my\xc3\xb6t\xc3\xa4 n\xc3\xa4ytt\xc3\xa4\xc3\xa4kseen vanhemmalta, is\xc3\xa4llisemm\xc3\xa4lt\xc3\xa4 ja viisaammalta. Alkuper\xc3\xa4isen Asemies-toimintafiguurin varusteina olivat nuija sek\xc3\xa4 irrotettavat jalka- ja rintapanssarit, ja hahmon liitteen\xc3\xa4 ilmestyi pienoissarjakuva \xe2\x80\x9dThe Vengeance of Skeletor\xe2\x80\x9d.\n_START_SECTION_\n1980-luvun sarjakuva\n_START_PARAGRAPH_\nVarhaisimmissa Mattelin julkaisemissa pienoissarjakuvissa Asemies oli itsen\xc3\xa4inen hahmo, joka esiintyi satunnaisesti He-Manin liittolaisena Skeletoria vastaan k\xc3\xa4ydyiss\xc3\xa4 kamppailuissa. Hahmo oli enemm\xc3\xa4n toimintafiguurinsa kaltainen karu taistelija, eik\xc3\xa4 Asemiehen taustatarinasta ja asemasta Eternian kuningasperheen luottohenkil\xc3\xb6n\xc3\xa4 ollut mainintoja, sill\xc3\xa4 kuningasperhe luotiin osaksi Masters of the Universea vasta my\xc3\xb6hemmin. _NEWLINE_Teelan, johon ensimm\xc3\xa4isess\xc3\xa4 pienoissarjakuvassa viitattiin \xe2\x80\x9dtaistelujumalattarena\xe2\x80\x9d, ei my\xc3\xb6sk\xc3\xa4\xc3\xa4n sanottu alun perin olevan Asemiehen adoptiotyt\xc3\xa4r. Ainoa ensimm\xc3\xa4isten pienoissarjakuvien viittaus Asemiehen taustaan ja ominaisuuksiin on maininta siit\xc3\xa4, ett\xc3\xa4 h\xc3\xa4n on \xe2\x80\x9dkaikkien aseiden mestari\xe2\x80\x9d ja t\xc3\xa4st\xc3\xa4 syyst\xc3\xa4 hyvin tunnettu henkil\xc3\xb6 koko Eterniassa. Vuonna 1983 ilmestyneen pienoissarjakuvan \xe2\x80\x9dThe Tale of Teela\xe2\x80\x9d my\xc3\xb6t\xc3\xa4 Asemiehest\xc3\xa4 tehtiin n\xc3\xa4kyv\xc3\xa4mpi hahmo Eternian palatsin ja vastik\xc3\xa4\xc3\xa4n luodun kuningasperheen rinnalle, ja h\xc3\xa4nen my\xc3\xb6s mainittiin olevan Teelan adoptiois\xc3\xa4. _NEWLINE_1980-luvun pienoissarjakuvissa rakentunut taustatarina vakiintui pysyv\xc3\xa4sti Asemiehen alkuper\xc3\xa4ksi my\xc3\xb6s muissa julkaisuissa. 1980-luvun Masters of the Universe -sarjakuvassa Asemiehen kerrotaan olevan oikealta nimelt\xc3\xa4\xc3\xa4n Duncan, joka on Eternian kuninkaallisen perheen asemestari ja taisteluvalmentaja sek\xc3\xa4 kuninkaallisen kaartin komentaja ja kuningas Randorin neuvonantaja. Asemies on my\xc3\xb6s yksi kuninkaallisen kaartin erikoisjoukon eli Masters of the Universen perustajista. H\xc3\xa4n on nerokas keksij\xc3\xa4 ja tiedemies, joka kehitt\xc3\xa4\xc3\xa4 taistelu- ja apuv\xc3\xa4lineit\xc3\xa4 Eternian sankareiden k\xc3\xa4ytett\xc3\xa4v\xc3\xa4ksi. H\xc3\xa4nen kerrotaan my\xc3\xb6s adoptoineen Teela tytt\xc3\xa4rekseen Velhottarelta, josta tuli P\xc3\xa4\xc3\xa4kallolinnan suojelija pian Teelan syntym\xc3\xa4n j\xc3\xa4lkeen. Sarjakuvien tarinoissa Asemies ja Teela n\xc3\xa4hd\xc3\xa4\xc3\xa4n usein partioimassa yhdess\xc3\xa4 ymp\xc3\xa4ri Eterniaa etsim\xc3\xa4ss\xc3\xa4 merkkej\xc3\xa4 v\xc3\xa4ijyv\xc3\xa4st\xc3\xa4 pahuudesta._NEWLINE_Asemies on yksi harvoista Masters of the Universen hahmoista, joka tiet\xc3\xa4\xc3\xa4 He-Manin olevan todelliselta henkil\xc3\xb6llisyydelt\xc3\xa4\xc3\xa4n Eternian kuningasperheen prinssi Adam. H\xc3\xa4n on n\xc3\xa4in ollen He-Manin ja prinssi Adamin keskeinen mentori ja t\xc3\xa4rke\xc3\xa4 esikuva.\n_START_SECTION_\nHe-Man (1983\xe2\x80\x931985)\n_START_PARAGRAPH_\nFilmationin tuottamassa vuosina 1983\xe2\x80\x931985 esitetyss\xc3\xa4 He-Man -animaatiosarjassa Asemiehen alkuper\xc3\xa4isen\xc3\xa4 \xc3\xa4\xc3\xa4nin\xc3\xa4yttelij\xc3\xa4n\xc3\xa4 toimi Alan Oppenheimer. Filmation halusi lis\xc3\xa4t\xc3\xa4 sarjassa esiintyv\xc3\xa4lle Asemiehelle alkuper\xc3\xa4isest\xc3\xa4 hahmosta poiketen viikset, jotta hahmo n\xc3\xa4ytt\xc3\xa4isi muiden rinnalla vanhemmalta, is\xc3\xa4llisemm\xc3\xa4lt\xc3\xa4 ja viisaammalta. _NEWLINE_Asemies, oikealta nimelt\xc3\xa4\xc3\xa4n Duncan, on Eternian aseiden mestari, ja on vastuussa valtakunnan puolustamiseen liittyvist\xc3\xa4 j\xc3\xa4rjestelyist\xc3\xa4. H\xc3\xa4n on nerokas keksij\xc3\xa4 ja tiedemies, sek\xc3\xa4 Eternian kuningasperheen pitk\xc3\xa4aikainen yst\xc3\xa4v\xc3\xa4 ja uskollinen palvelija. Asemies, h\xc3\xa4nen adoptiotytt\xc3\xa4rens\xc3\xa4 Teela, kuninkaallisen perheen prinssi Adam ja Orko-velho ovat hyvi\xc3\xa4 yst\xc3\xa4vi\xc3\xa4, ja Asemies on valtakunnassa hyvin arvostettu henkil\xc3\xb6 taitojensa ja is\xc3\xa4llisen olemuksensa ansiosta._NEWLINE_Asemiehen kerrotaan saaneen oppinsa Rohad-nimiselt\xc3\xa4 \xc3\xa4lyk\xc3\xb6lt\xc3\xa4. Asemies adoptoi Harmaakallolinnan suojelija Velhottaren tyt\xc3\xa4r Teelan tytt\xc3\xa4rekseen sen j\xc3\xa4lkeen, kun Velhottaren mies ja Teelan is\xc3\xa4 oli kuollut. H\xc3\xa4n on kasvattanut ja kouluttanut Teelan taitavaksi taistelijaksi, ja on hyvin l\xc3\xa4heinen tytt\xc3\xa4rens\xc3\xa4 kanssa. Kuningas Randor sen sijaan luottaa Asemiehen kutsuvan He-Manin valtakunnan avuksi vaaran uhatessa Eterniaa. Asemies on Velhottaren ja Orkon lis\xc3\xa4ksi ainoa, joka tiet\xc3\xa4\xc3\xa4 He-Manin olevan todellisuudessa prinssi Adam. T\xc3\xa4m\xc3\xa4n johdosta kaksikon yst\xc3\xa4vyyssuhde on luja, ja Asemies on Adamille t\xc3\xa4rke\xc3\xa4 mentori ja is\xc3\xa4hahmo. Lis\xc3\xa4ksi Asemies joutuu usein Orkon tahattomien ja usein pieleen menevien taikatemppujen kohteeksi.\n_START_SECTION_\nMasters of the Universe (1987)\n_START_PARAGRAPH_\nVuonna 1987 ensi-iltansa saaneessa Cannon Filmsin elokuvassa Masters of the Universe Asemiehen roolissa esiintyi n\xc3\xa4yttelij\xc3\xa4 Jon Cypher. Cypher ei ollut alun perin kiinnostunut esitt\xc3\xa4m\xc3\xa4\xc3\xa4n Asemiest\xc3\xa4, mutta elokuvan ohjaaja Gary Goddard sai vakuutettua Cypherin ottamaan roolin vastaan luvattuaan laajentaa Asemiehen osaa elokuvassa suuremmaksi. Asemiehen rooli oli lopullisessa elokuvassa hyvin keskeinen. _NEWLINE_Asemiehen varhainen, elokuvaa varten luotu konseptiversio perustui l\xc3\xa4heisesti vuoden 1982 alkuper\xc3\xa4isen toimintafiguurin ulkon\xc3\xa4k\xc3\xb6\xc3\xb6n. Muun muassa piirt\xc3\xa4j\xc3\xa4t Claudio Mazzoli ja Ralph McQuarrie loivat hahmosta ensimm\xc3\xa4isi\xc3\xa4 konseptiversioita elokuvaa varten. Lopullisessa elokuvassa Asemiehen haarniska ja ulkon\xc3\xa4k\xc3\xb6 kokivat kuitenkin selke\xc3\xa4n muutoksen. Esimerkiksi hahmon k\xc3\xa4ytt\xc3\xa4m\xc3\xa4n haarniskan v\xc3\xa4rist\xc3\xa4 tuli tumma perinteisen oranssin ja vihre\xc3\xa4n yhdistelm\xc3\xa4n sijaan, ja haarniskan kasvosuojus poistui. Hahmon uudistetun asun elokuvaan ideoi piirt\xc3\xa4j\xc3\xa4 William Stout.\n_START_SECTION_\nHe-Man (2002\xe2\x80\x932004)\n_START_PARAGRAPH_\nVuoden 2002 He-Man -animaatiosarjassa Asemies on synkempi ja vakavampi hahmo kuin 1980-luvun versio. Asemiehen \xc3\xa4\xc3\xa4nin\xc3\xa4yttelij\xc3\xa4n\xc3\xa4 vuoden 2002 animaatiosarjassa on Gary Chalk, joka esitti aiemmin He-Mania 1990-luvun Super He-Man -animaatiosarjassa. Hahmon suomenkielisen\xc3\xa4 \xc3\xa4\xc3\xa4nen\xc3\xa4 toimi Peter Pihlstr\xc3\xb6m._NEWLINE_Asemiehen ja Velhottaren v\xc3\xa4linen menneisyys ja yst\xc3\xa4vyyssuhde on 1980-luvun He-Man-animaatiosarjaan n\xc3\xa4hden n\xc3\xa4hden syvempi ja vahvempi, ja he ovat enemm\xc3\xa4n tekemisiss\xc3\xa4 vuoden 2002 animaatiosarjan jaksoissa. Asemies on 1980-luvun sarjan tavoin Teelan adoptiois\xc3\xa4. H\xc3\xa4n on my\xc3\xb6s Eternian kuninkaallisen kaartin korkea-arvoinen kenraali, nerokas keksij\xc3\xa4 ja prinssi Adamin oppi-is\xc3\xa4. Asemiehen kerrotaan saaneen oppinsa Dekker-nimiselt\xc3\xa4 miehelt\xc3\xa4. _NEWLINE_He-Man-sarjassa Asemiehen kerrotaan my\xc3\xb6s olevan jo 1980-luvun animaatiosarjassa esiintyneen ja Eternian sankareihin liittyneen Fiston veli. Vuoden 2002 animaatiosarjan kertoman taustatarinan mukaan Asemies ja Fisto vieraantuivat toisistaan Eternian Suuren Levottomuuden aikana, jolloin Fisto haavoittui taistelussa ja sai muistinmenetyksen sek\xc3\xa4 v\xc3\xa4itetysti hylk\xc3\xa4si Asemiehen taistelukent\xc3\xa4lle. Fiston vihjataan my\xc3\xb6s sarjassa olevan Teelan biologinen is\xc3\xa4. Eternian Mystisill\xc3\xa4 vuorilla sijaitsevaan kaivoskyl\xc3\xa4\xc3\xa4n vet\xc3\xa4ytynyt Fisto saapui kuitenkin ansaan joutuneiden sankareiden avuksi. Asemies my\xc3\xb6s rakentaa Fistolle uuden, mekaanisen metallik\xc3\xa4den taistelussa vaurioituneen tilalle. T\xc3\xa4st\xc3\xa4 huolimatta kaksikon v\xc3\xa4lill\xc3\xa4 on yh\xc3\xa4 kitkaa Suuren Levottomuuden aikaisten tapahtumien takia.'